b'\n_START_ARTICLE_\nKron\xc5\xa1tatas\n_START_SECTION_\nIstorija\n_START_PARAGRAPH_\nPagal 1617\xc2\xa0m. Stolbovo taikos sutart\xc4\xaf tarp Rusijos ir \xc5\xa0vedijos, Kotlino sala atiteko \xc5\xa0vedijai. 1703\xc2\xa0m. \xc5\xa0vedijos karo laivams i\xc5\xa1plaukus \xc5\xbeiemoti \xc4\xaf neu\xc5\xbe\xc5\xa1\xc4\x85lan\xc4\x8dius Baltijos uostus, Rusijos caro Petro I \xc4\xafsakymu saloje prad\xc4\x97tas statyti pirmasis Rusijos fortas, tur\xc4\x97j\xc4\x99s u\xc5\xbekirsti keli\xc4\x85 \xc5\xa0vedijos laivynui link Nevos \xc4\xaflankos. 1704\xc2\xa0m. tvirtov\xc4\x97 buvo pa\xc5\xa1ventinta ir pavadinta Kron\xc5\xa1lotu. 1722\xc2\xa0m. pastatytas citadel\xc4\x97s fortas ir Kron\xc5\xa1tatas tapo svarbiausia Rusijos Baltijos laivyno baze. 1723\xc2\xa0m. tvirtov\xc4\x97 pavadinta Kron\xc5\xa1tatu. XVIII a. pabaigoje pastatytas Kron\xc5\xa1tato admiralitetas. Iki XIX a. pabaigos mieste veik\xc4\x97 ir prekybos uostas. Kron\xc5\xa1tato \xc4\xafgula aktyviai dalyvavo 1905\xe2\x80\x931907 m., Vasario revoliucijose ir Spalio perversme. 1921\xc2\xa0m.\xc2\xa0\xe2\x80\x93 Kron\xc5\xa1tato sukilimo vieta. Antrojo pasaulinio karo metu priklaus\xc4\x97 Leningrado gynybos sistemai, buvo daug kart\xc5\xb3 Vermachto bombarduotas. Miesto istorinis centras ir \xc4\xaftvirtinimai nuo 1990\xc2\xa0m. yra UNESCO Pasaulio paveldo objekto \xe2\x80\x9eIstorinis Sankt Peterburgo centras ir susijusi\xc5\xb3 paminkl\xc5\xb3 grup\xc4\x97\xe2\x80\x9c dalis.'